作者：无名氏
词牌/韵律：买坡塘・摸鱼儿

paragraphs: 喜西风、朝来如约，新凉一雨初霁。
家山望断知何处，渺渺长天秋水。
空眼底。
叹雁杳鱼沈，尺纸无人寄。
芸窗草砌。
渐影颤疏桐，声敲落叶，孤枕怎成睡。
逢场戏。
遮莫悲秋憔悴。
今朝有酒须醉。
尊前待唤佳人道，为雪藕丝轻脆。
闲省记。
便笑口频开，一岁知能几。
归期尚未。
且蜡屐兰桡，湖山深处，同赏月中桂。